ΓΡΑΠΤΗ ΕΡΩΤΗΣΗ P-1018/02

υποβολή: Philip Bradbourn (PPE-DE) προς την Επιτροπή

(5 Απριλίου 2002)

Θέμα: Εκτίμηση της ποιότητας του νερού

Κατόπιν εκτίμησης της ποιότητας του νερού μέσα στο πλαίσιο της επίβλεψης από την Επιτροπή της εφαρμογής της οδηγίας για την επεξεργασία των αστικών λυμάτων, γνωρίζει η Επιτροπή ποιες συγκεκριμένες περιοχές των West Midlands έχουν προσβληθεί περισσότερο από κακή ποιότητα νερού και ποια μέτρα πρέπει να ληφθούν προκειμένου να αποκατασταθεί το πρόβλημα σε αυτές τις περιοχές·

Απάντηση της κας Wallstrm εξ ονόματος της Επιτροπής

(14 Μαΐου 2002)

Στα πλαίσια της οδηγίας για την επεξεργασία των αστικών λυμάτων(1), το Ηνωμένο Βασίλειο χαρακτήρισε εν μέρει την περιοχή των Midlands ως ευαίσθητη περιοχή, στην οποία περιλαμβάνονται ποτάμια όπως το Leadon, το Chelt, το Avon, το Bow Brook, το Arrow, το Teme και το Blyth.

Επιπλέον, η περιοχή των Midlands ευρίσκεται εντός της λεκάνης απορροής του Humber, το δέλτα του οποίου, σύμφωνα με την Επιτροπή, θα έπρεπε επίσης να έχει χαρακτηρισθεί ως ευαίσθητη περιοχή λόγω ευτροφισμού. Ο ποταμός Trent, ο οποίος διασχίζει τα Midlands, είναι ένας από τους κύριους ποταμούς που χύνεται στο δέλτα του Humber.

Σχετικά με τον χαρακτηρισμό ενδεχομένως ευαίσθητων περιοχών δυνάμει της οδηγίας για την επεξεργασία των αστικών λυμάτων, η Επιτροπή ξεκίνησε μια διαδικασία παράβασης κατά του Ηνωμένου Βασιλείου το 1998, η οποία επί του παρόντος βρίσκεται σε στάδιο Αιτιολογημένης Γνώμης.

Για την αντιμετώπιση του προβλήματος που παρουσιάζει η χαμηλή ποιότητα του νερού, τα κράτη μέλη ζητείται να επιλέγουν τις ευαίσθητες περιοχές σύμφωνα με τα κριτήρια της οδηγίας, μεταξύ των οποίων ο ευτροφισμός αποτελεί ένα. Σε περιοχές οι οποίες θεωρούνται ως ευαίσθητες λόγω των προκαλουμένων από τον ευτροφισμό ανησυχιών, η οδηγία για την επεξεργασία των αστικών λυμάτων προβλέπει πιο προχωρημένες επεξεργασίες (απομάκρυνση φωσφόρου ή/και αζώτου) σε αστικές περιοχές άνω των 10 000 ισοδυνάμων ατόμων (προθεσμία 31 Δεκεμβρίου 1998).

Με βάση τις απαιτήσεις της οδηγίας για την επεξεργασία των αστικών λυμάτων, τα κράτη μέλη πρέπει να αναφέρουν στην Επιτροπή περί της εφαρμογής της. Η τελευταία ημερομηνία κατά την οποία η Επιτροπή έλαβε πλήρεις πληροφορίες ήταν το 1998. Μετά από την ημερομηνία αυτή, μεγάλος αριθμός βρετανικών αστικών περιοχών που έριχναν απόβλητα σε ευαίσθητες περιοχές, δεν συμμορφώνονταν με τις διατάξεις της οδηγίας. Σε ό,τι αφορά τα Δυτικά Midlands οι αστικές περιοχές του Barston, Redditch, Pershore, Ludov, Ledbury, Gloucester, Stanley Downtown και Coaley δεν συμμορφώθηκαν με τις διατάξεις της οδηγίας. Είναι ενδεχόμενο η κατάσταση να έχει αλλάξει τα περασμένα λίγα χρόνια, ενώ η Επιτροπή γνωρίζει ότι οι βρετανικές αρχές είχαν πρόθεση να κατασκευάσουν κατάλληλες εγκαταστάσεις επεξεργασίας, σε ορισμένες από τις πόλεις αυτές.

Για να βελτιωθεί η χαμηλή ποιότητα του νερού στις προαναφερόμενες περιοχές, πρέπει να βελτιωθεί η λειτουργία — αν πρόκειται για σημειώδεις πηγές ρύπανσης — των εγκαταστάσεων επεξεργασίας λυμάτων. Το πρόβλημα του ευτροφισμού είναι σοβαρό και οι περιοχές που εμφανίζουν ευτροφισμό ή κινδυνεύουν να πληγούν από αυτόν πρέπει να χαρακτηρισθούν ως ευαίσθητες. Κατά συνέπεια πρέπει να ληφθούν πιο αυστηρά μέτρα. Για την περιοχή των Δυτικών Midlands αυτό σημαίνει — μεταξύ άλλων — ότι πολλές μεγάλες πόλεις — οι οποίες σήμερα διαθέτουν μόνο δευτέρου βαθμού εγκαταστάσεις επεξεργασίας, θα πρέπει να αναβαθμίσουν την επεξεργασία τους σε τρίτου βαθμού επεξεργασία.

(1) Οδηγία του Συμβουλίου 91/271/ΕΟΚ της 21ης Μαΐου 1991 για την επεξεργασία των αστικών λυμάτων (ΕΕ L 135 της 30.5.1991), όπως τροποποιήθηκε με την οδηγία της Επιτροπής 98/15/ΕΚ της 27ης Φεβρουαρίου 1998 (ΕΕ L 67 της 7.3.1998).